ከቻይና ኩባንያ ጉቦ ሲቀበሉ እጅ ከፍንጅ ተይዘዋል የተባሉ ዓቃቢያነ ሕግና ግለሰቦች ፍርድ ቤት ቀረቡ
ሲሲኤስ ኮም ሰርቪስ ሶሉሽን ኃላፊነቱ የተወሰነ የግል ማኅበር ከሚባል የቻይና ኩባንያ ሥራ አስኪያጅ አምስት ሚሊዮን ብር ጉቦ ሲቀበሉ እጅ ከፍንጅ ተይዘዋል የተባሉ ሁለት ዓቃቢያነ ሕግ፣ አንድ ጠበቃና የኢትዮጵያ ገቢዎችና ጉምሩክ ሠራተኛ የነበሩ ሁለት ግለሰቦች ሐሙስ ሐምሌ 13 ቀን 2009 ዓ.ም. ከቀትር በኋላ፣ በፌዴራል ከፍተኛ ፍርድ ቤት ልደታ ምድብ ሁለተኛ ወንጀል ችሎት ቀርበው ጊዜ ቀጠሮ ተጠየቀባቸው፡፡ተጠርጣሪዎቹ የጠቅላይ ዓቃቤ ሕግ ዓቃቢያነ ሕግ አቶ አበበ ብርሃንና አቶ ጌታቸው ተሰማ፣ ጠበቃው አቶ አብዮት ተስፋዬና የኢትዮጵያ ገቢዎችና ጉምሩክ ሠራተኞች ነበሩ የተባሉት አቶ በላይነህ ፈንታና አቶ አክሊለ ብርሃን አባቡ ናቸው፡፡ተጠርጣሪዎቹ ጉቦ ሲቀበሉ እጅ ከፍንጅ መያዛቸውን ለፍርድ ቤቱ የገለጸው የፌዴራል ፖሊስ ወንጀል ምርመራ ቢሮ እንዳስረዳው፣ ሲሲኤስ ኮም ሰርቪስ ሶሉሽን ኃላፊነቱ የተወሰነ የግል ማኅበር የሆነው የቻይና ኩባንያ ከሙስና ወንጀል ጋር በተገናኘ የኢትዮጵያ ገቢዎችና ጉምሩክ ወንጀል ምርመራ ክፍል ተጣርቶ ክስ እንዲመሠረትበት ለጠቅላይ ዓቃቤ ሕግ ተልኳል፡፡ በመሆኑም ተጠርጣሪዎቹ ዓቃቢያነ ሕግ አምስት ሚሊዮን ብር የሚሰጣቸው ከሆነ መዝገቡን እንደሚዘጉት፣ ከድርጅቱ ሥራ አስኪያጅ ጋር ከቢሮ ውጪ በአካል ተገናኝተው መነጋገራቸውን በክሱ አስረድቷል፡፡ቀደም ሲል የባለሥልጣኑ ሠራተኞች የነበሩት ሁለቱ ተጠርጣሪ ኦዲተሮች መሆናቸውን መርማሪው ገልጾ፣ ከጠበቃው ጋር ጉቦውን የሚቀባበሉትን ዘዴ በማመቻቸትና ቀጠሮ በማስያዝ መሳተፋቸውን ለፍርድ ቤቱ አስረድቷል፡፡አቶ በላይነህ ፈንታ የተባሉት ተጠርጣሪ የተጀመረው ክስ እንዲቋረጥ ከዓቃቢያነ ሕጉ ጋር በመገናኘትና ከቻይናው ኩባንያ ሥራ አስኪያጅ ጋር በማገናኘት፣ በቼክ 4,950,000 ብርና በጥሬ ገንዘብ 50,000 ብር በድምሩ አምስት ሚሊዮን ብር ሲያቀባብሉ እጅ ከፍንጅ መያዛቸውን ገልጿል፡፡ተጠርጣሪዎቹ አባሪና ተባባሪ በመሆን ጉቦ መቀበል የሙስና ወንጀል ሲፈጽሙ መያዛቸውንና የተከሳሽነት ቃላቸውን እንደተቀበለ፣ በቼክና በጥሬ ገንዘብ የተያዘውን ብር በኤግዚቢትነት ያስቀመጠ መሆኑን መርማሪ ፖሊስ ለፍርድ ቤቱ አስረድቷል፡፡ የምስክሮች ቃል መቀበል፣ ተጠርጣሪዎቹና የቻይናውን ኩባንያ ሥራ አስኪያጅ የስልክ ግንኙነትን ከኢትዮ ቴሌኮም በመጠየቅ ከምርመራ መዝገቡ ጋር ማያያዝና ሌሎች ምርመራዎች እንደሚቀሩት በመግለጽ የ14 ቀናት የምርመራ ጊዜ እንዲፈቀድለት ፍርድ ቤቱን ጠይቋል፡፡ተጠርጣሪዎቹ የቤተሰብ ኃላፊ መሆናቸውንና ፖሊስ ቃላቸውን ተቀብሎ መጨረሱን በመግለጽ የዋስትና መብታቸው እንዲጠበቅላቸው ጠይቀዋል፡፡ መርማሪ ፖሊስ ደግሞ ምስክሮች አለመለየታቸውንና ቀሪ የምርመራ ሥራ እንደሚቀረው በመግለጽ ዋስትናውን ተቃውሟል፡፡ ፍርድ ቤቱም የተጠርጣሪዎቹን ጥያቄ በማለፍ የአሥር ቀናት የምርመራ ጊዜ ፈቅዶ ለሐምሌ 24 ቀን 2009 ዓ.ም. ቀጠሮ ሰጥቷል፡፡ 